paragraph_text: U kazalištu nastupa već s trinaest godina, a kasnije s uspjehom glumi u Williamsovim i Wilderovim dramama. Nakon Drugog svjetskog rata posvećuje se filmu. Popularnost stječe osobito ulogama koristoljubivog udvarača Olivie de Havilland u "Nasljednici", zatim likom siromašnog mladića kojega uspon na društvenoj ljestvici navodi na zločin u "Mjestu pod suncem", te ulogom vojnika - žrtve krutoga vojničkog sistema u filmu "Odavde do vječnosti". Nakon automobilske nesreće za snimanja filma "Drvo života" 1957. godine, podvrgao se plastičnoj operaciji lica koja je izmijenila njegov izgled, smanjila izražajnost, povećala osobnu nesređenost, pa otada ne postiže većih glumačkih uspjeha.